[pic] | KOMISIJA EVROPSKIH SKUPNOSTI |

Bruselj, 6.11.2009

COM(2009) 618 konč.

Predlog

SKLEP SVETA

o stališču, ki se sprejme v imenu Skupnosti o mehanizmu za pregled izvajanja Konvencije Združenih narodov proti korupciji na tretjem zasedanju konference držav pogodbenic Konvencije Združenih narodov proti korupciji (Doha, Katar; 9.–13. november 2009)

Predlog

SKLEP SVETA

o stališču, ki se sprejme v imenu Skupnosti o mehanizmu za pregled izvajanja Konvencije Združenih narodov proti korupciji na tretjem zasedanju konference držav pogodbenic Konvencije Združenih narodov proti korupciji (Doha, Katar; 9.–13. november 2009)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti člena 47(2), člena 57(2), člena 95, člena 107(5), člena 179, člena 181a, člena 190(5), člena 195(4), člena 199, člena 207(3), člena 218(2), člena 279, člena 280 in člena 283 v povezavi z drugim pododstavkom člena 300(2) Pogodbe,

ob upoštevanju predloga Komisije[1],

ob upoštevanju naslednjega:

(1) Skupnost[2] in večina držav članic so države pogodbenice Konvencije Združenih narodov proti korupciji (v nadaljnjem besedilu: Konvencija). (2) S Konvencijo je bila ustanovljena konferenca držav pogodbenic Konvencije (v nadaljnjem besedilu: konferenca), da se izboljša usposobljenost držav pogodbenic in sodelovanje med njimi zaradi uresničevanja zastavljenih ciljev ter da se spodbuja in pregleduje izvajanje Konvencije. V členu 63(7) Konvencije je določeno, da konferenca, če meni, da je to potrebno, vzpostavi kakršen koli primeren mehanizem za učinkovito izvajanje Konvencije.

(3) Konferenca je na prvem zasedanju sprejela resolucijo 1/1 o pregledu izvajanja, v kateri se je sklicevala na člen 63 Konvencije in zlasti odstavek 7 tega člena ter s katero je vzpostavila odprto medvladno delovno skupino za pregled izvajanja Konvencije (v nadaljnjem besedilu: delovna skupina za pregled izvajanja). Delovni skupini za pregled izvajanja je bila poverjena priprava priporočil za drugo zasedanje konference o ustreznih mehanizmih ali organih za pregled izvajanja Konvencije ter okvirih delovanja teh mehanizmov oz. organov.

(4) Konferenca je na drugem zasedanju sprejela resolucijo 2/1 o pregledu izvajanja ter odločila, da bo delovna skupina za pregled izvajanja nadaljevala svoje delo in pripravila okvir delovanja mehanizma za pregled, ki bi bil predložen konferenci na tretjem zasedanju v proučitev, ravnanje in morebitno sprejetje.

(5) Delovna skupina za pregled izvajanja je 2. septembra 2009 po petih vmesnih zasedanjih sprejela predlog za osnutek okvira delovanja mehanizma za pregled. Ker o vseh točkah ni bilo mogoče doseči soglasja, vključuje ta okvir različne možnosti, odločitev zanje pa je prepuščena konferenci. Okvir naj bi bil sprejet na tretjem zasedanju konference.

(6) Predlog za osnutek okvira delovanja mehanizma za pregled se nanaša na zadeve, ki spadajo v pristojnost Skupnosti in nacionalne pristojnosti držav članic.

(7) Stališče držav članic o mehanizmu za pregled izvajanja je bilo opredeljeno med pripravami na tretje zasedanje konference na podlagi člena 34(2)(a) Pogodbe o Evropski uniji.

(8) Treba je določiti stališče Skupnosti o mehanizmu za pregled izvajanja. V skladu z drugim pododstavkom člena 300(2) Pogodbe o ustanovitvi Evropske skupnosti mora sklep za določitev stališča, ki ga je treba sprejeti v imenu Skupnosti na konferenci kot organu, ustanovljenem s Konvencijo, ki mora sprejemati sklepe s pravnim učinkom, sprejeti Svet –

SKLENIL:

Edini člen

Stališče, ki se sprejme v imenu Skupnosti o mehanizmu za pregled delovanja na tretjem zasedanju konference, temelji na osnutku okvira delovanja, ki ga je pripravila delovna skupina za pregled izvajanja in je priložen temu sklepu. Kadar so navedene izključujoče se možnosti, stališče, ki se sprejme v imenu Skupnosti, kolikor je le mogoče temelji na načelih, za katera so se dogovorile države članice med pripravami na tretjo konferenco držav pogodbenic Konvencije Združenih narodov proti korupciji.

V Bruslju,

Za Svet

Predsednik

PRILOGA 1

Angleška različica

Dokument (CAC/COSP/WG.1/2008/7/Rev.2): Osnutek okvira delovanja mehanizma za pregled izvajanja Konvencije Združenih narodov proti korupciji: začasno besedilo (osnutek v pripravi – stanje ob koncu zadnjega zasedanja delovne skupine 2. septembra 2009)

[1] UL L , , str. .

[2] Sklep Sveta 2008/801/ES z dne 25. septembra 2008 o sklenitvi Konvencije Združenih narodov proti korupciji v imenu Evropske skupnosti (UL L 287, 29.10.2008, str. 1).